OraH se ne protivi istraživanju i eksploataciji plina u Jadranu, ali nafte da. Jer je Jadran plitko i zatvoreno more i bilo kakav akcident mogao bi uništiti Jadran koji je naš veliki resurs. Jako je neodgovorno da se ulazi u posao prije nego što je napravljena studija utjecaja na okoliš, a prema koncesiji 90 posto teritorija Jadrana može se istraživati. Sve je provedeno vrlo netransparentno i ishitreno – rekla je Mirela Holy iz OraH-a u emisiji Poligraf Hrvatskog radija. S time se slaže i ekonomski strateg HDZ-a Tomislav Ćorić.

– Hrvatska je ostala uskraćena za detalje oko posla istraživanja nafte u Jadranu, a slično je i s monetizacijom. Jedino što znamo jest minimalna cijena koncesije, od 2,5 do 3 milijarde eura – rekao je Ćorić koji tvrdi da se HDZ protivi monetizaciji.

Mirela Holy istaknula je i kako je nužno što prije donijeti Zakon o osobnom stečaju kako bi pojedinci mogli krenuti ispočetka, ali i mijenjati Ovršni zakon koji je manjkav.

Ivan Vilibor Sinčić kaže da je potpuno pogrešno donositi Zakon o bankrotu građana.

– On će ionako biti oprost duga samo onima koji nemaju ništa, dok će ljudi zbog malih dugova i dalje ostajati bez nekretnina s ovakvim Ovršnim zakonom – rekao je Sinčić i dodao da rast BDP-a trenutačno nije moguć jer u sustavu nema novca.

– Ključno je osigurati tri stvari – uvjete, projekte i investicije. Sve dosadašnje vlade rasprodavale su državnu imovinu. Treba uložiti u potrošnju i napraviti monetarnu reformu da se oslobodi pola milijarde kuna koje su banke građanima uzele na ''švicarcu'' – kaže Sinčić.

Tomislav Ćorić najavio je plan HDZ-a.

– Ključni problem je povećanje zaposlenosti. Sve analize idu u tom smjeru. Drugi dio odnosi se na zaposlene u javnom sektoru. Sve segmente čeka analiza poslovanja. Tek tada će se znati tko je efikasan, a tko nije – rekao je Ćorić.

– Ključni je problem Hrvatske što ni jedna vlada nije sklona ići u reformu javne uprave ni teritorijalnog ustroja RH. Bez toga neće biti rasta BDP-a. Troma i često korumpirana administracija najveća je prepreka gospodarskom rastu. Reforma uprave mora biti kvalitativna, da se ne reže sustavno nego da se uvodi valorizacija rada. Da se zaposlene ili primjereno plati ili im se zahvali na suradnji. Vlada Zorana Milanovića ne smije kalkulirati i treba što prije krenuti u reformu državne uprave – rekla je Holy i demantirala da je bila na ručku s Milanovićem.

– Popili smo čaj kod Leke, posve neplanirano. Izašla sam iz SDP-a jer se stranka ne drži politike zaštite okoliša iz plana 21. Vjerodostojnost je najvažnija, i ako ne držite do obećanja, varate svoje biračko tijelo. Prema svemu viđenom, čini mi se da su SDP i HDZ spremni za jednu veliku koaliciju jer provode jedan te isti program. Kad su u oporbi govore jedno, a na vlasti drugo. To je tragično za hrvatske građane, tek kad shvate da su dužni provoditi ono što obećaju, tek će tada biti bolje – kaže Holy koja je prokomentirala i izjavu Milanke Opačić da je uspjeh Ivana Vilibora Sinčića "šarena laža".

– Nikad se ne smije govoriti ni o kome na takav način, posebno ne o onome tko dobije potporu 16 posto birača – rekla je Holy.

U emisiji je gostovao i ministar poduzetništva i obrta Gordan Maras.

– Ubrzo ćemo donijeti Zakon o oprostu dugova – ima ih jako puno koji se zbog sitnih dugova brinu o budućnosti nekretnina, a isto tako vrlo brzo ćemo donijeti i zakon o osobnom stečaju – rekao je Maras.

>> Godina istine za Švaljek, Holy, Sinčića i Grabar-Kitarović